Անդրադառնալով Եվրոպայի համար այսօր այդքան կարևոր միգրանտների հարցին՝ մենք շեշտեցինք, որ Հայաստանը բնակչության թվի հարաբերակցությամբ՝ սիրիացի փախստականներ ընդունած երրորդ պետությունն է Եվրոպայում: Մենք նշեցինք, որ կազմակերպչական և ֆինանսական առումով փորձել ենք անել առավելագույնը, որպեսզի այն մարդիկ, ովքեր լքել են իրենց տունը և մեր երկրում ապաստան են գտել, կարողանան ինտեգրվել: Մեր գլխավոր շեշտադրումներից էր այն, որ սկսած նատուրալիզացիայի գործընթացից այդ մարդկանց համար ամեն ինչ արվում է հեշտացված ճանապարհով: Մենք նաև ներկայացրինք, որ Սիրիայից Հայաստան եկած հազարավոր երիտասարդներ այսօր կրթություն են ստանում Հայաստանում, օգտվում են առողջապահական մի շարք ծառայություններից, մեր կառավարությունը հատուկ միջոցներ է ձեռնարկում, որպեսզի կարողանա նրանց ինտեգրել և նրանց համար կյանքի նորմալ պայմաններ ստեղծել: